CELEX: 32014D0765
Language: hu
Date: 2014-06-25 00:00:00
Title: 2014/765/EU: A Bizottság határozata ( 2014. június 25. ) az SA.20949. (C 23/06.) sz. Lengyelország – Technologie Buczek állami támogatásról (az értesítés a C(2014) 4099. számú dokumentummal történt)  EGT-vonatkozású szöveg

7.11.2014   
            
            
               HU
            
            
               Az Európai Unió Hivatalos Lapja
            
            
               L 323/9
            
         A BIZOTTSÁG HATÁROZATA
   (2014. június 25.)
   az SA.20949. (C 23/06.) sz. Lengyelország – Technologie Buczek állami támogatásról
   (az értesítés a C(2014) 4099. számú dokumentummal történt)
   (Csak a lengyel nyelvű szöveg hiteles)
   (EGT-vonatkozású szöveg)
   (2014/765/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 108. cikke (2) bekezdésének első albekezdésére,
   tekintettel az Európai Gazdasági Térségről szóló megállapodásra és különösen annak 62. cikke (1) bekezdésének a) pontjára,
   mivel:
   1.   AZ ELJÁRÁS
   
   
               (1)
            
            
               2006. június 7-én kelt levelével a Bizottság tájékoztatta Lengyelországot, hogy a fenti állami támogatási ügyben az EKSZ 88. cikkének (2) bekezdése szerinti hivatalos vizsgálati eljárás megindításáról határozott.
            
         
               (2)
            
            
               2007. október 23-án elfogadott 2008/344/EK határozatában (1) (a továbbiakban: a határozat) a Bizottság megállapította, hogy a Technologie Buczek acélgyártó csoport (a továbbiakban: a TB csoport) által kapott állami támogatás összeegyeztethetetlen volt a közös piaccal, valamint kötelezte Lengyelországot, hogy a támogatást – a ténylegesen kapott támogatás arányában – fizettesse vissza a TB csoportot alkotó vállalkozásokkal, nevezetesen a csoport anyavállalatával, a Technologie Buczek S.A.-val (a továbbiakban: TB), és annak leányvállalataival, a Huta Buczek sp. z o.o.-val (a továbbiakban: HB) és a Buczek Automotive sp. z o.o.-val (a továbbiakban: BA).
            
         
               (3)
            
            
               2008. január 8-án a BA a Törvényszékhez fordult, kérve a határozat részleges megsemmisítését. A TB és a HB külön kereseteket nyújtott be, később azonban ezeket a kereseteket a két vállalkozás visszavonta.
            
         
               (4)
            
            
               2011. május 17-i ítéletében (2) a Törvényszék a BA tekintetében megsemmisítette a határozatot (részletesen lásd alább a (7) preambulumbekezdésben). 2013. március 21-én a Bíróság elutasította a Bizottságnak a Törvényszék ítéletével kapcsolatos fellebbezését (3).
            
         
               (5)
            
            
               A határozat BA tekintetében történő megsemmisítése nyomán a C23/06. sz. hivatalos vizsgálati eljárás nem zárult le, és a Bizottságnak a jogsértés előfordulásának pontjától kezdve azt ismét le kellett folytatnia.
            
         
               (6)
            
            
               2013. április 22-én, június 12-én és november 27-én a Bizottság információkat kért Lengyelországtól; Lengyelország 2013. május 8-án, 2013. július 26-án és 2014. február 10-én válaszolt e kérésekre.
            
         2.   ÉRTÉKELÉS
   
   
               (7)
            
            
               A Bíróság a határozat következő rendelkezéseit semmisítette meg:
               
                           —
                        
                        
                           a határozat 1. cikkét, amely a TB csoportnak jogellenesen nyújtott 20 761 643 PLN összegű támogatást a közös piaccal összeegyeztethetetlennek nyilvánítja,
                        
                     
                           —
                        
                        
                           a határozat a HB és a BA által külön-külön visszafizetendő összeg nagyságát megállapító 3. cikke (1) és (3) bekezdésének a BA-ra vonatkozó részét (4),
                        
                     
                           —
                        
                        
                           a határozat végrehajtási rendelkezéseket tartalmazó 4. és 5. cikkének a BA-ra vonatkozó részét.
                        
                     
         
               (8)
            
            
               Mivel a határozat 1. cikke a TB csoport egészére vonatkozik, miközben a Bíróság által megsemmisített többi cikk nevesíti a BA-t, a Bizottság szerint mindenekelőtt emlékeztetni kell arra, milyen mértékben érinti a határozat megsemmisítése a TB csoport többi tagját, azaz a TB-t és a HB-t.
            
         
               (9)
            
            
               A Bizottság emlékeztet a T-227/95. sz. ügyben hozott ítéletre (AssiDomän Kraft Products és társai kontra Bizottság EBHT 1997., II-01185. o., 59. és 60. pont), amelyben a Bíróság megállapította, hogy amennyiben valamely bizottsági határozat címzettje megsemmisítés iránti keresetet nyújt be, a közösségi bíróság a határozatnak csak az adott címzettre vonatkozó elemeivel foglalkozik. A határozat egyéb címzettjeire vonatkozó, nem vitatott elemei ezzel szemben nem képezik a Bíróság elé vitt ügy tárgyát. Megsemmisítés iránti kérelem esetén a Bíróság csak a felek által a Bíróság elé vitt ügy tárgyában hozhat ítéletet. A határozat csak azon címzettek tekintetében semmisíthető meg, akik sikeresen képviselték ügyüket a Bíróságon.
            
         
               (10)
            
            
               A fenti (3) preambulumbekezdésben említettek szerint a TB és a HB visszavonta a Törvényszékhez benyújtott keresetét, ezért a határozat – a jogellenes támogatás visszafizettetésére vonatkozó lengyel kötelezettséggel egyetemben – esetükben véglegessé vált. A lengyel hatóságok megerősítették, hogy a TB visszafizetett 13 963 560,74 PLN-t, ami megfelel a TB által visszafizetendő támogatás teljes összegének, valamint a HB által visszafizetendő támogatás egy részének. A HB-t fizetésképtelennek nyilvánították, és az érintett hatóságok követeléseit a csődeljárás során az adósságok között nyilvántartásba vették. Az eljárás folyamatban van. A lengyel hatóságok megerősítették, hogy a megsemmisítést követően a TB által visszafizetett összeget nem fizették vissza a TB számára, és a HB-vel szembeni követelést nem törölték a csődeljárás során regisztrált követelések közül.
            
         
               (11)
            
            
               Ezen okok miatt a hivatalos vizsgálati eljárás csak a BA tekintetében marad nyitva.
            
         
               (12)
            
            
               A Bizottság tudomásul veszi a Lengyelország által közölt azon információt, miszerint a BA-t 2012. szeptember 28-án fizetésképtelennek nyilvánították, majd 2012. november 16-án törölték a cégnyilvántartásból.
            
         
               (13)
            
            
               Lengyelország tájékoztatta a Bizottságot, hogy a BA csődeljárás alá vont eszközeit egyenként (nem pedig teljes üzletrészeket képviselő csomagokban) a piaci árak elérését lehetővé tevő ajánlattételi eljárások keretében értékesítették. Az eszközöket megszerző vállalkozásokhoz sem a BA alkalmazottai, sem beszállítói vagy vevői nem kerültek át olyan módon, ami a BA gazdasági folytonosságára utalhatna.
            
         
               (14)
            
            
               Lengyelország arról is tájékoztatta a Bizottságot, hogy a csődeljárás során a csődgondnok a BA minden eszközét felszámolta. Az eljárás befejeztével nem maradt olyan eszköz, amelyet más vállalkozás megszerezhetne.
            
         
               (15)
            
            
               Ezen okok miatt a Bizottság megállapítja, hogy egyetlen vállalkozás sem tekinthető a BA gazdasági utódjának.
            
         
               (16)
            
            
               A hivatalos vizsgálati eljárás a jelen ügyben ezért okafogyottá vált, mivel a kérdéses támogatás abban az esetben sem lenne visszafizettethető, ha azt a belső piaccal összeegyeztethetetlennek nyilvánítanák,
            
         ELFOGADTA EZT A HATÁROZATOT:
   1. cikk
   Az Európai Unió működéséről szóló szerződés 108. cikkének (2) bekezdése alapján 2006. június 7-én indított hivatalos vizsgálati eljárást, amely a Törvényszék T-1/08. sz. ügyben hozott 2011. május 17-i – a Bíróság C-405/11P. sz. ügyben hozott 2013. március 21-i ítélete által megerősített – ítéletét követőn a Buczek Automotive sp. z o.o. tekintetében nyitva maradt, a Bizottság lezárja, mivel az a Buczek Automotive sp. z o.o. felszámolását követően okafogyottá vált.
   2. cikk
   Ennek a határozatnak a Lengyel Köztársaság a címzettje.
   
      Kelt Brüsszelben, 2014. június 25-én.
      
         
            a Bizottság részéről
         
         Joaquín ALMUNIA
         
            alelnök
         
      
   
   
      (1)  A Bizottság 2007. október 23-i 2008/344/EK határozata a Lengyelország által a Grupa Technologie Buczek acélgyártó részére nyújtott C 23/06 (ex NN 35/06) állami támogatásról (HL L 116., 2008.4.30., 26. o.).
   
      (2)  A T-1/08. sz., Buczek Automotive sp. z o.o. kontra Bizottság ügy ECLI:EU: T:2011:216.
   
      (3)  A C-405/11 P. sz., Bizottság kontra Buczek Automotive sp. z o.o. ügy, ECLI:EU:C:2013:186.
   
      (4)  A határozat 3. cikkének (1) bekezdése arra kötelezi Lengyelországot, hogy az 1. cikkben említett támogatást a következők szerint fizettesse vissza: 13 578 115 PLN-t a HB fizet vissza, és 7 183 528 PLN-t a BA fizet vissza. A 3. cikk (3) bekezdése előírja, hogy ezen összegeket kamataikkal együtt kell visszafizettetni.